Begge typer pumper kan bruges til at opvarme både brugsvand og varme. Du kan også få tilskud fra Energistyrelsen til begge typer varmeanlæg.
For at installere et jordvarmeanlæg, bør du som hovedregel have et udeareal, der som minimum er dobbelt så stort som dit hus. Derudover skal du være indstillet på, at din have eller indkørsel skal graves op for at give plads til slangerne/ledningerne, der skal lægges med 1,2 meters mellemrum. Du bør heller ikke plante busker eller træer direkte oven på ledningerne, da de skygger for solens opvarmning af jorden. Ledningerne har en levetid på 50 år. Undergrundens kvalitet har også betydning. For eksempel kalksten har en dårlig varmeledningsevne, og her bør det overvejes at anvende en luft-til-vand varmepumpe.
Det koster mellem 110.000-140.000 kroner at få installeret jordvarme. Jordpumpen afskrives typisk over 20 år og giver ca. 3,45 kWh varme for hver kWh el, pumpen bruger.
Luft-til-vand varmepumpen har den fordel, at den er nemmere at installere. Den består af en udedel, som monteres uden på huset, og en indedel, som fylder det samme som et almindeligt køleskab, og placeres i for eksempel kælder eller bryggers.
Luft-til-vand varmepumpen har en lille smule mindre ydeevne end jordvarme. Nemlig omkring 3,15 kWh varme for hver kWh el, varmepumpen bruger. Det er til gengæld en mere overkommelig investering, som på sigt vil være mest rentabel for et almindeligt hus med et gennemsnitligt varmeforbrug.
En ny luft til vand-varmepumpe koster mellem 80.000-120.000 kroner inkl. montering. Den afskrives over 15 år.